**Magyarország miniszterelnöke azt mondta**: nem a béremelések időszakát éljük.

Lehet, hogy nem pontosan idézem a miniszterelnök úr szavait, de a lényeg: nem a béremelés, hanem a haderő jelentős megerősítése kap rendkívüli prioritást. Mondta ezt olyan időszakban, amikor az infláció, az árak, különösen a mindennapi megélhetés költségei, napról napra követhetetlenül változnak.

A kormány a pedagógusok követeléseit figyelmen kívül hagyva hozott egy döntést a 3x10%-os béremelésre, 3 évre. Ebből a döntésből kimaradtak a szakképzésben jelentős feladatot teljesítő oktatók és nem oktatói munkakörben dolgozók. Számuk nem jelentéktelen, közel 35000 munkavállalóról van szó. Ezek a munkavállalók úgy értékelik a kijelentés és döntés tartalmát, mintha ők nem is léteznének. Ellenben a szakképzés fontossága retorikai szinten kiemelt szerepet kap.

Vannak közgazdászok, akik azt mondják, nehéz időben forráshoz kell juttatni az embereket, és vannak olyanok, akik meg azt mondják, nem a béremeléssel lehet megállítani az inflációt. Lehet, hogy mindkettőnek igaza van, de a munkavállaló a jelenben akar enni és a szükséges napi kiadásait teljesíteni.

Az is jól látszik: a forint vásárlóértéke folyamatosan romlik.

Magyarország miniszterelnöke azt mondta: nem a béremelések időszakát éljük. Szeretnénk meggyőzni hitének, kijelentésének szükséges megváltoztatásában, akár számok megjelenítésével.

**Tegyük fel,** 2020-ban a pedagógusok, oktatók bruttó bére 450000 Ft volt (ami nem igaz, hiszen sokan vannak alatta és kevesen vannak fölötte), 2021-ben a 356,57 Ft-os euróval számolva a nettó bér 845 eurót ért. 2022. július 1-jén ugyanez a bér – hiszen ezidáig nem változott – már csak 753 eurót ér. Azaz 92 euróval – forintba átszámolva 36800 Ft-tal – kevesebb a nettó bér vásárlási értéke.

Amikor a pedagógusok harcot folytatnak minden eszközt bevetve a megélhetésükért, a szakma presztízséért, a fentiekben levezetett matek jelentősen megerősíti követelésük igazságtartalmát.

A kormány 3 évet jelölt meg, hogy az említett 3x10%-os béremeléssel a példa alapját képező összegről 585000 Ft-ra érkeztesse a munkavállalókat. Ezzel az összeggel már eljutunk a 2024. évbe. Amennyiben nem változik az adózás rendje és a forint/euró árfolyam, akkor 2024-ben a nettó bér 979 eurót fog érni. Amennyiben nem sikerül az árfolyam stabilizálása, akkor a 2020. év bér értékhez leszünk közelebb. A hazai árak változásai jelen pillanatban ismeretlenek.

A **Magyar Közoktatási és Szakképzési Szakszervezet** elvárja, hogyha kormány béremelést nem tud adni, akkor nemcsak az oktatásban dolgozóknak, hanem az állam alkalmazásában lévő valamennyi dolgozójának biztosítsa a bérek vásárlóértékének megőrzését.

**Magyarország miniszterelnöke azt is mondta**: a magyar embereket csak a haza tudja megvédeni. Ezzel egyet kell érteni, ha a haza védelmét erős hazaszeretettel élő emberek összefogása biztosítja. Azt látjuk nap, mint nap, hogy magas a hazát elhagyók száma. Az is érzékelhető, hogy sok az elégedetlen ember. A hazát elhagyók jelentős többsége nem jönnek vissza. Az elégedetlen vajon feltétel nélkül hoz-e áldozatot?

Sajnos a haderőfejlesztés kiemelt prioritást kapott az emberek megélhetési biztonságával szemben.

**Kedves politikusok! Még nem késő.** Magyarország 2023. évre tervezett költségvetését át kellene alakítani az emberek megélhetését biztosító állapotra.